SKRIFTLIG FORESPØRGSEL P-1022/00

af Mogens Camre (UEN) til Kommissionen

(29. marts 2000)

Om: Beføjelser for Det Europæiske Observatorium for Racisme og Fremmedhad

Ifølge det ansete danske dagblad, Berlingske, Tidende den 6. marts 2000 har fru Beate Winkler, kontorchef ved Det Europæiske Observatorium for Racisme og Fremmedhad netop deltaget i en multietnisk kongres i København.

I forbindelse hermed udtalte denne EU-tjenestemand, at hun og hendes observatorium overvåger og kortlægger udtalelser fra Dansk Folkeparti, som hun oplyses at anse for at høre til Europas ekstreme højrepartier.

Disse udsagn er efter deres indhold stærkt angribelige. Betegnelsen ekstremt højreparti er absurd for et socialt og liberalt parti, og de forhold, som overvågningscentret må antages at skulle beskæftige sig med, har intet at gøre med Dansk Folkepartis arbejde eller politik. Udsagn af tilsvarende karakter, fremsat af en dansk venstreorienteret journalist, er i 1999 blevet pådømt og straffet ved en dansk domstol.

Fru Beate Winklers udsagn lader forstå, at hun er udstyret med beføjelser til at overvåge, indberette og tilrettevise danske borgere og politiske partier, fordi de nærer holdninger, som hendes observatorium finder ukorrekte. Det er udtryk for en alvorlig krænkelse af de danske borgeres demokratiske rettigheder, og det er af største vigtighed at få fastslået, om EU-Kommissionen mener, at fru Winklers politiske aktiviteter er i overensstemmelse med EU-traktaten og de opgaver, der er pålagt det såkaldte observatorium.

Hvilke beføjelser mener Kommissionen, at Det Europæiske Observatorium for Racisme og Fremmedhad og den ved observatoriet ansatte tjenestemand, Beate Winkler, har i henseende til at kritisere demokratiske, politiske partier og politiske holdninger i en medlemsstat?

Svar afgivet på Kommissionens vegne af Anna Diamantopoulou

(11. maj 2000)

Det Europæiske Observatorium for Racisme og Fremmedhad blev oprettet ved Rådets forordning (EF) nr. 1035/97 af 2. juni 1997(1). Ifølge forordningen er det et uafhængigt organ, der med hensyn til anvendelse af fællesskabsmidler er ansvarligt over for fællesskabsinstitutionerne, men samtidig har den mest vidtgående selvstændighed ved udførelsen af sine opgaver (betragtning 23).

Observatoriets mål er i henhold til forordningen at forsyne Fællesskabet og dets medlemsstater med objektive, pålidelige og sammenlignelige oplysninger på europæisk plan om fænomenerne racisme, fremmedhad og antisemitisme, som kan være til hjælp, når Fællesskabet og medlemsstaterne inden for deres respektive kompetenceområder træffer eller fastlægger foranstaltninger, og at undersøge omfanget og udviklingen af racistiske, fremmedfjendske og antisemitiske fænomener og tilkendegivelser, analysere årsagerne, konsekvenserne og virkningen deraf og undersøge eksempler på god praksis i behandlingen af problemerne.

Forordningen fastsætter også en række opgaver, som observatoriet kan udføre for at nå disse mål. Opgaverne omfatter udførelse af forskning og videnskabelige undersøgelser, indledende undersøgelser og gennemførlighedsundersøgelser samt udarbejdelse af konklusioner og henstillinger til Fællesskabet og medlemsstaterne.

Det er i denne henseende tydeligt, at opgaven med at undersøge udviklingen af racisme og fremmedhad indebærer en lang række aktioner, som nødvendigvis omfatter erklæringer fra politiske partier. I denne forbindelse bemærker Kommissionen, at observatoriet har støttet og fremmet ideen om, at politiske partier fra hele Europa underskriver de politiske partiers charter om et ikke-racistisk samfund. Charteret forpligter partierne til at undgå et sprog i deres politiske programmer, som kunne fremme eller legitimere racistiske og fremmedhadske holdninger.

(1) EFT L 151 af 10.6.1997.